ຂປລ. ໃນວັນທີ 7 ສິງຫາ 2018, ສະມາຊິກສະພາແຫ່ງຊາດ, ພະນັກງານຂັ້ນສູງຈາກກະຊວງແຜນການ ແລະ ການລົງທຶນ, ກະຊວງສຶກສາທິການ ແລະ ກິລາ, ກະຊວງສາທາລະນະສຸກ, ກະຊວງໂຍ ທາທິການ ແລະ ຂົນສົ່ງ ແລະ ພາກສ່ວນທີ່ກ່ຽວຂ້ອງ ໄດ້ຮັບການຍົກລະດັບຄວາມຮູ້ກ່ຽວກັບ “ການລົງທຶນຮ່ວມລະຫວ່າງພາກລັດ ແລະ ເອກະຊົນ” ຊຶ່ງສະເໜີໂດຍ ຊ່ຽວຊານທີ່ມີປະສົບການ ຈາກທະນາຄານ ພັດທະນາອາຊີ.
ກອງປະຊຸມສຳມະນາດັ່ງກ່າວ, ຈັດໂດຍກະຊວງແຜນການ ແລະ ການລົງທຶນ ໂດຍມີຈຸດປະສົງ ເພື່ອຮັບຟັງການສະເໜີ ບົດຮຽນທີ່ດີຂອງສາກົນ ໃນການຈັດຕັ້ງປະຕິບັດການລົງທຶນ ຮ່ວມລະຫວ່າງພາກລັດ ແລະ ເອກະຊົນ ທີ່ຫລາຍປະເທດໄດ້ຮັບຜົນສຳເລັດ.
ທ່ານ ຄຳລຽນ ພົນເສນາ ຮອງລັດຖະມົນຕີ ກະຊວງແຜນການ ແລະ ການລົງທຶນ ກ່າວວ່າ: ອີງໃສ່ບົດຮຽນຂອງສາກົນ ການສົ່ງເສີມຮູບແບບການລົງທຶນຮ່ວມ ລະຫວ່າງ ພາກລັດ ແລະ ເອກະຊົນ ໃນເງື່ອນໄຂທີ່ລັດຖະບານ ມີຂໍ້ຈຳກັດດ້ານທຶນຮອນ ຈະສາມາດຊ່ວຍຫລຸດຜ່ອນພາລະແບກຫາບ ດ້ານງົບປະມານຂອງພາກລັດໄດ້ຢ່າງຫລວງຫລາຍ ເຂົ້າໃນການກໍ່ສ້າງພື້ນຖານໂຄງລ່າງ ແລະ ການສະໜອງ ການບໍລິການຂອງພາກລັດ. ນອກຈາກນັ້ນ, ຍັງຈະສາມາດຍົກປະສິດທິພາບ, ປະສິດທິຜົນຂອງການລົງທຶນ ໃຫ້ສູງຂຶ້ນຢ່າງເດັ່ນຊັດ ລວມທັງຊ່ວຍຫລຸດຜ່ອນຄວາມຮັບຜິດຊອບ ຕໍ່ຄວາມສ່ຽງຂອງພາກລັດ ໃນຕະຫລອດວົງໂຄຈອນໂຄງການ (ການອອກແບບ, ການກໍ່ສ້າງ, ການດຳເນີນທຸລະກິດ, ການຄຸ້ມຄອງ ແລະ ການບຳລຸງຮັກສາ) ດ້ວຍການນຳໃຊ້ຜົນສຳເລັດທາງດ້ານ ການຄົ້ນຄວ້າປະດິດສ້າງ ແລະ ນະວັດຕະກຳຂອງພາກທຸລະກິດ, ຊຶ່ງຈະສາມາດປະກອບສ່ວນ ເຂົ້າໃນການພັດທະນາເສດຖະ ກິດ-ສັງຄົມ ຕາມທິດທາງ “ພັດທະນາແບບຍືນຍົງ ແລະ ເຕີບໂຕແບບສີຂຽວ” ຢ່າງເປັນຮູບປະທຳ.
ໃນລະຫວ່າງກອງປະຊຸມ, ບັນດາຜູ້ເຂົ້າຮ່ວມໄດ້ຮັບຟັງບົດຮຽນ ກ່ຽວກັບການລົງທຶນຮ່ວມລະຫວ່າງ ພາກລັດ ແລະ ເອກະຊົນ ໃນຮູບແບບຕ່າງໆ ເຊັ່ນ: ຮູບແບບ: ກໍ່ສ້າງ, ດຳເນີນງານ ແລະ ມອບໂອນ (BOT); ຮູບແບບ: ກໍ່ສ້າງ, ເປັນເຈົ້າຂອງ, ດຳເນີນງານ ແລະ ມອບໂອນ (BOOT); ຮູບແບບ: ກໍ່ສ້າງ ແລະ ມອບໂອນ (BT); ຮູບແບບ: ອອກແບບ, ກໍ່ສ້າງ, ສະໜອງທຶນ ແລະ ດຳເນີນວຽກງານ (DBFO); ຮູບແບບ: ກໍ່ສ້າງ, ມອບໂອນ ແລະ ດຳເນີນງານ (BTO) ແລະ ອື່ນໆ ເພື່ອປຶກສາຫາລື ແລະ ແລກປ່ຽນຄວາມຄິດຄວາມເຫັນວ່າ ຮູບແບບໃດມີຄວາມເໝາະສົມທີ່ສຸດ ໃນການນຳໃຊ້ ໃນແຕ່ ລະຂະແໜງການ ຢູ່ປະເທດເຮົາ ແລະ ເງື່ອນໄຂ ກໍຄື ນິຕິກຳທີ່ຈຳເປັນ ໃນການປະຕິບັດຮູບແບບຕ່າງໆ.
ກະຊວງແຜນການ ແລະ ການລົງທຶນ ເປັນໃຈກາງໃນການປະສານງານກັບບັນດາຂະແໜງການທີ່ກ່ຽວຂ້ອງ ໃນການຮ່າງດຳລັດວ່າດ້ວຍການລົງທຶນຮ່ວມ ລະ ຫວ່າງ ພາກລັດ ແລະ ເອກະຊົນຂຶ້ນ, ໂດຍໄດ້ຜ່ານການຄົ້ນຄວ້າ ແລະ ປຶກສາຫາລືຢ່າງກວ້າງຂວາງ ກັບພາກສ່ວນທີ່ກ່ຽວຂ້ອງຂອງພາກລັດ, ພາກທຸລະກິດພາຍໃນ ແລະ ຕ່າງປະເທດ ລວມທັງທະນາຄານພັດທະນາອາຊີ ກໍຄື ອົງການຈັດຕັ້ງ ສາກົນ. ປັດຈຸບັນ, ຮ່າງດຳລັດສະບັບດ່ັງກ່າວ ຢູ່ໃນຂັ້ນສຸດທ້າຍ ເພື່ອກຽມສະເໜີຂໍການພິຈາລະນາ ແລະ ຮັບຮອງຈາກລັດຖະບານໃນມໍ່ໆນີ້.
ຂ່າວ+ພາບ: ສິງຄຳ
ເນື້ອໃນ: ຂປລ